Šimečka, Michal, podpredseda NR SR (2023-12-13):
Ďakujem veľmi pekne. Pán predsedajúci, pán minister, kolegyne, kolegovia, mohol by som hovoriť dvadsať minút, ale nebudem hovoriť tak dlho, lebo ponáhľame sa, nestíhame to, ako povedal môj kolega Hellebrandt. Naozaj je ešte veľa vecí, ktoré by malo odznieť k tomuto konsolidačnému balíčku a viem, že aj po mne idúci pán poslanec Viskupič by chcel vystúpiť, chcel, aby naňho boli ešte faktické teraz. Nebudem preto už ani zhŕňať to všetko, čo odznelo o tom, aký ten konsolidačný balík je, čo to znamená pre slovenské verejné financie. O tom, že to je konsolidačný balík, ktorý iba prejedá budúcnosť, o tom, že v podstate zvyšuje dlh, teda že nie je dostatočný, o tom, že berie ľuďom na odvodoch, na daniach, na poplatkoch, o ktorých sa hovorilo. To všetko, to všetko odznelo. Ja by som sa chcel sústrediť na iný aspekt, možno taký širší, politický aspekt tohto celého. A naozaj to bude krátke. A súvisí to s tým, že keď sme mali predvolebnú kampaň, keď sme mali predvolebnú kampaň, tak najčastejšie Progresívne Slovensko, moja politická strana bola obviňovaná z toho, že je neskúsená, že nebude vedieť ako vládnuť, že tu bude pokračovať chaos a že si to už Slovensko nemôže dovoliť. Mali sme, to bolo, tiež zaznievalo v kampani, mali sme tri roky chaotické vládnutie, rozvrat a teraz teda musí prísť stabilita, musia prísť ľudia, ktorí ovládajú technológiu moci, ktorí prinesú poriadok, prinesú skúsenosť a odbornosť. A kde sme teda po troch mesiacoch od volieb? Viete, už iba to, akým spôsobom sa predkladal tento konsolidačný balíček, akým spôsobom sme sa k nemu dopracovali, je séria naozaj bizarností. Tá minulá vláda zanechala lego, ix opatrení, desiatky opatrení, z ktorých si stačilo vybrať, a teda už sme sa dozvedeli v tejto rozprave, že spôsob, akým ich zložila táto vláda, tie lego kocky, to už moja trojročná dcéra by zložila krajšie, pevnejšiu stavbu, ktorá sa nerozsype hneď, hneď budúci rok, ale teda pozrime sa na ten proces. Bola diskusia o tom, že budú vianočné príspevky, aby strana HLAS mohla splniť aspoň trochu svoj predvolebný sľub. Tie mali byť najprv 150 euro, potom minister zatriasol ministrom financií, zrazu to bolo 300 eur zo dňa na deň, nikto ani nevedel ako. Potom bola debata o tom, že sa nahradia rodičovské dôchodky, teda že už nebudú vyplácané zo sociálneho systému, ale že prídu v podobe asignácie daní. To chvíľu tu pán minister vnútra (správne: minister práce, sociálnych vecí a rodiny, pozn. red.) Erik Tomáš hovoril o tom, že to je teda to riešenie, ktoré ešte aj ušetrí a že aj opozícia za to má zahlasovať, to chvíľu trvalo, potom zrazu sa to úplne otočilo v priebehu niekoľkých dní a zrazu teraz zisťujeme, že rodičovské dôchodky ostanú aj v tom budúcom rozpočte. No a potom, potom prišla, teda návrh konsolidácie, ktorý sa veľmi časovo zhodoval s tým, ako agentúra Fitch znížila Slovensku rating na najhorší, myslím, od roku 2004. Tak budem pokračovať ďalej, ale tieto tri veci, ktoré sa udiali za tých posledných pár týždňov, to naozaj je vizitka vlády, ktorá vie ako vládnuť, ktorá prinesie poriadok, stabilitu, skúsenosť a naozaj dobrú technológiu moci, tú kompetenciu v tom riadení toho štátu? Sme niekedy mali pocit, že to bolo ako za tých najhorších časov tých posledných troch rokov, že za týždeň lietali stámilióny, raz tak, raz tak, a minister sa rozhodne v ten moment, keď nám Fitch zníži rating, predloží do parlamentu konsolidačný balíček, o ktorom agentúra, ratingová, povedala, že je nedostatočný a že v reakcii na to nám znižuje rating, a to bol ten moment, keď si minister povedal, že teraz asi bude dobrý moment, aby o tom rokoval parlament. A zároveň minister, čo bolo úplne čarovné, sám hovorí, že Slovensko je na gréckej ceste. To je tak neuveriteľné, tak amatérske, aby to hovoril minister financií tej krajiny, ktorej sa to týka. Je normálne, keď to hovorí opozícia, lebo kritizuje, ale teraz si predstavte ktoréhokoľvek investora, analytika, ľudí, ktorí pracujú v ratingových agentúrach, a teraz počujú hovoriť ministra financií, ktorý im hovorí, že naša krajina je na gréckej ceste a vlastne ja s tým neviem nič veľmi urobiť, hovoria, že majú plán na tri roky, ale tak ten plán nie je iba o tom, či mu veríte vy, ale či mu veria napríklad finančné trhy, ktoré nám majú požičiavať. Naozaj sa mi zdá, že málokedy zažijeme, aby minister financií sám toto, vlastne nabádal finančné trhy, aby nedôverovali jeho vlastnej krajine, že už teda sme na gréckej ceste. Opäť sa vraciam k tomu motívu, ktorý tam bol v predvolebnej kampani, že Progresívne Slovensko by prinieslo chaos, neskúsenosť, amaterizmus a naopak tu sú ľudia, ktorí vládli roky, nebudú sa musieť učiť, nebudú musieť hľadať dvere na tých ministerstvách, rovno majú pripravené plány. No tak videli sme za tie posledné týždne presný opak. A teda do toho ešte treba prirátať rodiaci sa konflikt s Európskou komisiou, európsky komisár dnes povedal, že Európska komisia nebude váhať použiť všetky, všetky nástroje, aby zachránila právny štát na Slovensku. Vieme, čo to znamená, a nemyslím si, že ani pre hocikoho, kto uvažuje o tom, že požičia Slovensku, je nejaká perspektíva konfliktu s Európskou komisiou veľmi dobrá správa. A do toho máme protesty na uliciach, 10, 15-tisíc ľudí v Bratislave, v iných mestách, tak neviem, že či toto presne je tá stabilita, ten poriadok, a tá skúsenosť, ktoré táto vláda sem chcela priniesť. Naozaj nechcem, nechcem viac hovoriť, len som chcel poukázať na to, ako sa o tom hovorilo pred voľbami a pred čím teda, páni ministri, súčasní ministri zo SMER-u a HLAS-u a SNS varovali, a teda akú tú stabilitu máme dnes. A to ešte teda treba povedať, že nás v tejto chvíli nepostihla žiadna externá kríza, žiadny externý šok. Veď aj ten konsolidačný plán na tie tri roky, ktorý má byť taký pozvoľný teda, ale počíta s tým, že sa nič externé nestane, že všetko bude v zásade, v zásade normálne a že si postupne budeme môcť konsolidovať teraz o pol percenta štrukturálneho deficitu, potom o percento a všetci nám tu budú dôverovať a nikto si nebude veľmi všímať, že vlastne nám dlh stále rastie. Tak ja by som iba chcel upozorniť skúsených pánov politikov, že určite sa niečo stane, určite sa, či už budúci rok, alebo ten ďalší príde nejaký externý šok, lebo to tak jednoducho je taká doba, a potom sa veľmi rýchlo môžeme ocitnúť v naozajstnej kríze, a potom som veľmi zvedavý a teda nie som veľmi povzbudený tým výkonom v posledných týždňoch, ako sa táto vláda zachová, keď bude reálna kríza a keď reálne napríklad sa nebude dať z čoho požičať. Ďakujem veľmi pekne, iba toľko som chcel povedať. (Potlesk.)